Rok 1956
	Je nástupom do prvého roku našej druhej päťročnice hospodárskeho rozvoja, ktorou naša strana a vláda vytýčila nové, smelé a radostné perspektívy pre ďalšie budovateľské úsilie nášho ľudu. 
Druhý 5 PR
S prípravou a prevedením druhej päťročnice sa podrobne zaoberal náš Miestny národný výbor, ktorý konkrétne sa zameral na ďalšiu výstavbu našej obce. 
Pôdohospodárske trhy
Obyvatelia našej obce od dávnych čias sa radi zúčastňovali trhov (jarmokov), na ktorých predávali svoje domácke výrobky a dobytok a súčasne nakupovali pre seba potrebný spotrebný tovar. Predávali najmä medovníky, sviečky, hrnčiarske a kolárske výrobky, čižmy, vyrobené ovčie kože a iné a kupovali kosy, textil, hračky, pluhy a podobné výrobky. Najmä na výročné trhy, ktoré mala naša obec podľa výsadných kráľovských výsad, 4 krát do roka, sa zúčastnilo veľa ľudí z blízkeho i ďalšieho okolia, ba často aj od Starej Ľubovne a zo Spiša. Trhy v našej obci boli aj spoločenskou udalosťou, miestom stretnutia sa známych a miestom pobavenia, lebo na jarmoky prichádzali aj zábavné podniky s kolotočom, hojdačkami a so strelnicou. Treba tu však pripomenúť, že trhy v bývalých kapitalistických zriadeniach boli aj jednou z foriem vykorisťovania nášho malého a stredného roľníka. Statkári, dedinskí boháči a mäsiari aj z ďalekého okolia vystupovali na trhoch, ako priekupníci, ktorí vykupovali od malých a stredných roľníkov za neúmerne nízke ceny najmä dobytok a obilie, ktoré potom inde draho predávali, čím sa obohacovali na úkor nášho roľníka. Teraz v celkom iných podmienkach sa tiež organizujú roľnícke trhy i v našej obci. Aj keď tieto trhy nadväzujú na niekdajšie trhy, sú už čo do obsahu iné, lebo sú formou zväzku medzi robotníckou triedou a pracujúcim roľníkom. Ich účelom je rozširovať výmenu tovaru medzi mestom a dedinou, ale nie za neprimerané ceny, ale za pevne stanovené nákupné a výkupné ceny. Okrem toho poskytujú družstevníkom a roľníkom dodatočné, vedľajšie dôchodky.
Voľné ceny 
Deje sa to tak, že Jednotné roľnícke družstvo, malí a strední roľníci môžu po splnení predpísaných štátnych dodávok, predávať svoje výrobky na pôdohospodárskom trhu za voľné ceny, dohodnuté s kupujúcim. Náš štátny a družstevný obchod sa súčasne stará o to, aby našim družstevníkom, malým i stredným roľníkom poskytol na trhoch možnosť výhodného nákupu priemyselných tovarov. Preto takéto nové trhy sa ujali aj v našej obci a pomerne často ich usporiadava spotrebné družstvo Jednota. 
Boj za mier
S pocitom hrdosti a hlbokého uspokojenia uvítali naši občania uznesenia varšavskej konferencie, ktorá vzbudila v našej obci veľkú pozornosť. Ľudia živo diskutovali a význame a nesmiernom prínose tejto konferencie pre zachovanie a upevnenie našej bezpečnosti. Nie menej významná konferencia, ktorá z podnetu Sovietskeho zväzu bola zvolaná do Ženevy, rozvírila nielen svetovú verejnosť, ale aj priniesla patričný ohlas v obci. Hoci tieto udalosti sa odohrali v letnom období, v čase žatvy, kedy naši občania majú plné ruky práce, aj tak s pozornosťou sledovali rokovanie, vzal s radosťou na vedomie, že vo vyhláseniach, ktoré boli vydané, bol zachovaný duch spolupráce a vzájomného porozumenia, ktorý pomôže zabezpečiť mier.